**Ministru kabineta noteikumu projekta**

**“Grozījumi Ministru kabineta 2016.gada 30.augusta noteikumos Nr. 588 “Darbības programmas “Izaugsme un nodarbinātība” 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2.pasākuma “Atkritumu pārstrādes veicināšana” īstenošanas noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts “Grozījumi Ministru kabineta 2016.gada 30.augusta noteikumos Nr. 588 “Darbības programmas “Izaugsme un nodarbinātība” 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2.pasākuma “Atkritumu pārstrādes veicināšana” īstenošanas noteikumi”” (turpmāk – MK noteikumu projekts) izstrādāts atbilstoši Eiropas Savienības (turpmāk – ES) struktūrfondu un Kohēzijas fonda (turpmāk - ES fondi) 2014.–2020. gada plānošanas perioda vadības likuma 20. panta 13. punktam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija  Izstrādājot ES fondu 2014.–2020. gada plānošanas perioda darbības programmu “Izaugsme un nodarbinātība” (turpmāk – DP), jau tika uzsvērts, ka Latvijai būs problemātiski sasniegt Padomes 1999.gada 26.aprīļa Direktīvā 1999/31/EK *par atkritumu poligoniem* (turpmāk – Direktīva) noteikto mērķi – līdz 35% samazināt bioloģiski noārdāmo atkritumu (turpmāk – BNA) daudzumu apglabājamos atkritumos līdz 2020.gadam[[1]](#footnote-3).  Aptuveni 50% no sadzīves atkritumu apglabāšanas poligonos apglabātā atkritumu daudzuma ir tieši BNA, kas vidēji gadā ir apmēram 330 000 tonnu. Sadzīves atkritumu apglabāšana ir noteikta kā sabiedriskais pakalpojums jeb vispārējas tautsaimnieciskas nozīmes pakalpojums, kur attiecīgi poligonu apsaimniekotāji ir sabiedriskā pakalpojuma sniedzēji.  Atkritumu apsaimniekošanas likuma 22.panta pirmā daļā noteikts, ka to pašvaldību administratīvajās teritorijās, kuras atrodas attiecīgajā atkritumu apsaimniekošanas reģionā, radītos sadzīves atkritumus apglabā tikai attiecīgā atkritumu apsaimniekošanas reģiona sadzīves atkritumu poligonā vai nodod tos attiecīgajās pārkraušanas stacijās. Pašvaldība slēdz līgumu ar šā poligona apsaimniekotāju par tās administratīvajā teritorijā savākto sadzīves atkritumu apglabāšanu. Tādejādi jau Atkritumu apsaimniekošanas likums paredz, ka atkritumu poligona apsaimniekotājam attiecīgajā atkritumu apsaimniekošanas reģionā tiek piešķirtas ekskluzīvas tiesības apglabāt attiecīgajā atkritumu apsaimniekošanas reģionā radītos atkritumus.  Lai arī tieši sadzīves atkritumu apglabāšana ir noteikta kā sabiedriskais pakalpojums, šī darbība sevī ietver ne tikai atkritumu apglabāšanu, bet arī pienākumu samazināt apglabājamo BNA daudzumu. Līdz ar MK 2011.gada 27.decembra noteikumu Nr.1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi” spēkā stāšanos ir pārņemtas Direktīvas prasības par BNA daudzuma samazinājumu. Tādējādi šis pienākums ir piesaistīts tieši sadzīves atkritumu apglabāšanas poligonu darbībai.  Atkritumu apsaimniekošanas likumā ir noteikts, ka tarifā par atkritumu apglabāšanu iekļauj ne tikai izmaksas, kas saistītas ar atkritumu sagatavošanu apglabāšanai (to nodrošina atkritumu mehāniskās šķirošanas līnijas), kas arī ir Direktīvas obligāta prasība, bet arī izmaksas, kas saistītas ar BNA apglabājamā daudzuma samazināšanu, tai skaitā BNA reģenerāciju (tai skaitā pārstrādi).  Saskaņā ar atskaiti par vispārējas tautsaimnieciskas nozīmes pakalpojumiem Latvijā 2012. – 2014.gadā[[2]](#footnote-4) sadzīves atkritumu apsaimniekošanas nozarē kā sabiedriskais pakalpojums tiek nodrošināta sadzīves atkritumu apglabāšana atkritumu poligonos (t.sk. atkritumu apstrāde un sagatavošana apglabāšanai, pārstrāde, biogāzes iegūšana u.c.). Par sabiedriskā pakalpojuma saturu liecina arī tarifs par atkritumu apglabāšanu poligonos. Sabiedrisko pakalpojumu regulēšanas komisijas padomes lēmums Nr.1/5 Rīgā 2017.gada 16.februārī (prot. Nr.7, 6.p.) “Sadzīves atkritumu apglabāšanas pakalpojuma tarifa aprēķināšanas metodika” 10. un 30.puktā, kā arī 1.pieliumā noteiktais liecina, ka sabiedriskā pakalpojumā un tā tarifā iekļauj atkritumu bioloģiskās pārstrādes izmaksas (t.sk., aerobo pārstrādi jeb kompostēšanu, anaerobo pārstrādi jeb transformēšana biogāzē, u.tml.)  Latvijā sadzīves atkritumu apglabāšanas poligonos un ārpus tiem ir izveidotas nešķirotu sadzīves atkritumu mehāniskās šķirošanas līnijas, kurās no nešķirotu sadzīves atkritumu plūsmas tiek atdalīta BNA frakcija, tādējādi samazinot BNA daudzumu apglabājamos atkritumos. Tomēr Latvijā ir izveidojies BNA pārstrādes infrastruktūras deficīts[[3]](#footnote-5) - lai arī Latvijā ir izveidotas BNA pārstrādes iekārtas, lielākoties tās vai nu ir ar mazu jaudu vai arī nav paredzētas tādu BNA pārstrādei, kas atdalīti no nešķirotu sadzīves atkritumu plūsmas un satur dažādus citu atkritumu veidu piemaisījumus.  MK 2016.gada 30.augusta noteikumi Nr.588 “Darbības programmas “Izaugsme un nodarbinātība” 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2.pasākuma “Atkritumu pārstrādes veicināšana” īstenošanas noteikumi” (turpmāk – MK noteikumi par 5.2.1.2.pasākuma īstenošanu) nosaka, ka visās projektu iesniegumu atlases kārtās maksimālā Kohēzijas fonda atbalsta likme ir 35%.  Vides aizsardzības un reģionālās attīstības ministrija (turpmāk – VARAM), analizējot Direktīvas ieviešanas gaitu, ir secinājusi, ka Direktīvas mērķu sasniegšanai nepieciešams izveidot vidēja un liela apjoma un specifiskām prasībām atbilstošas BNA pārstrādes iekārtas, un tam nepieciešams lielāks atbalsts, nekā to nosaka spēkā esošais normatīvais regulējums. Vienlaikus, tā kā Direktīvas prasību izpildē atbildība jāuzņemas sadzīves atkritumu poligonu apsaimniekotājiem, kam atbildība noteikta ar normatīvajiem aktiem, un lai nodrošinātu mērķorientētu investīciju ieguldījumu, ir pamatoti paplašināt potenciālo projektu iesniedzēju loku BNA pārstrādes iekārtu izveidei ar sadzīves atkritumu apglabāšanas poligonu apsaimniekotājiem un paaugstināt arī Kohēzijas fonda maksimālo atbalsta likmi šāda veida projektu iesniedzējiem.  Tamdēļ MK noteikumu projekts paredz, ka gadījumā, ja projektu iesniedzējs ir sadzīves atkritumu apglabāšanas sabiedriskā pakalpojumu sniedzējs, tam pieejamais Kohēzijas fonda finansējums projektam var tikt piešķirts ar atbalsta likmi līdz 85%. Atbalsta likmju diferencēšanu pieļauj valsts atbalsta regulējums, kur komersantiem, kas nav sabiedriskā pakalpojuma sniedzēji, atbalstu piešķir saskaņā ar Reģionālā atbalsta pamatnostādnēm 2014.-2020.gadam, savukārt sabiedriskā pakalpojuma sniedzējiem atbalstu piešķir saskaņā ar Eiropas Komisijas 2011.gada 20.decembra lēmumu Nr. 2012/21/ES *par Līguma par Eiropas Savienības darbību 106.  panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi* (turpmāk - EK 2011.gada 20.decembra lēmums Nr. 2012/21/ES).  Tiesiskā regulējuma mērķis un būtība  MK noteikumu projekts izstrādāts, lai 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2.pasākuma “Atkritumu pārstrādes veicināšana” (turpmāk – 5.2.1.2.pasākums) trešajā atlases kārtā paplašinātu projektu iesniedzēju loku ar sadzīves atkritumu apglabāšanas sabiedriskā pakalpojumu sniedzējiem.  Tā kā sadzīves atkritumu apglabāšana ir atzīta par vispārējas tautsaimnieciskas nozīmes pakalpojumu, kas nozīmē, ka tirgus dalībnieki vieni paši bez īpaša atbalsta saimniecisko darbību nespēj veikt, MK noteikumu projekts nosaka tiem pieejamo Kohēzijas fonda finansējumu piesaistīt ar atbalsta likmi līdz 85%. MK noteikumu projekts paredz sniegt atbalstu daļai no vispārējas tautsaimnieciskas nozīmes pakalpojuma (sadzīves atkritumu apglabāšanas) ietvara, proti, BNA pārstrādei, lai pildītu Direktīvā noteikto pienākumu par BNA apglabājamā daudzuma samazināšanu. Citām darbībām atbalsts netiek paredzēts. Izmaksas var tik attiecinātas no 2017. gada 1. februāra, kas ir MK noteikumu Nr.588 spēkā stāšanās brīdis.  5.2.1.2.pasākums, t.sk., visas tā atlases kārtas, tiek rīkots pēc atklātas projektu iesniegumu atlases principa, kas nozīmē, ka nav zināms, kādi un cik projektu tiks iesniegti, kā arī kāds projektu iesniedzējs iesniegs projektu. Tā kā:   * gan no projektu skaita, gan projektu iesniedzēju veida (pašvaldība vai komersants, kas sniedz vai nesniedz sabiedrisko pakalpojumu) ir atkarīgs KF finansējuma apmērs un projekta iesniedzēja līdzfinansējuma apmērs, kā arī * īstenojot projektus, projekta iesniedzējs pats var ieguldīt lielāku privātā līdzfinansējuma daļu nekā norādīts MK noteikumu Nr.588 5.punktā,   MK noteikumu projekta 1.punkts, 3. un 4.punkts nosaka KF finansējuma apjomu, kas pieejams projektu īstenošanai un katrai kārtai atsevišķi, kā arī nosaka minimālo projektos ieguldāmo privātā līdzfinansējuma apmēru un kopējo summu.  Tāpat uz sabiedriskā pakalpojuma sniedzējiem kā projektu iesniedzējiem nav attiecināmi valsts atbalsta nosacījumi, kas iekļauti MK noteikumu par 5.2.1.2.pasākuma īstenošanu V nodaļā par valsts atbalstu, tamdēļ MK noteikumu projekts paredz tos nepiemērot. Tomēr tāpat kā pārējiem projektu iesniedzējiem sabiedriskā pakalpojuma sniedzējiem jāievēro prasība par dokumentācijas uzglabāšanu 10 gadu garumā. Tā kā atbalsts sabiedriskā pakalpojuma sniedzējiem tiek sniegts saskaņā ar EK 2011.gada 20.decembra lēmumu Nr. 2012/21/ES, Kohēzijas fonda atbalsts var tikt kumulēts ar citu valsts atbalstu, kas sniegts saskaņā ar EK 2011.gada 20.decembra lēmumu Nr. 2012/21/ES citas atbalsta programmas vai individuālā atbalsta projekta ietvaros (izņemot *de minimis*, jo 5.2.1.2.pasākumam netiek piemērots *de minimis* regulējums), ievērojot, ka atbalstu drīkst kumulēt par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu vienībai atbalsta intensitāte nepārsniedz 100%.  Vienlaikus sabiedriskā pakalpojuma sniedzējam kā projekta iesniedzējam ir jābūt noslēgtiem atbilstošiem pakalpojuma sniegšanas līgumiem, kuros ietvertas prasības no EK 2011.gada 20.decembra lēmuma Nr. 2012/21/ES. Minimālais līguma darbības termiņš noteikts pieci gadi, ņemot vērā sniegtā pakalpojuma būtību un ilgtermiņa raksturu, kur īsāks (mazāks par pieciem gadiem) līguma darbības termiņš nespētu nodrošināt tik liela atkritumu apsaimniekošanas sistēmas elementa (t.i. – poligona) efektīvu darbību. Savukārt maksimālais termiņš (10 gadi) noteikts saskaņā ar EK 2011.gada 20.decembra lēmumā Nr. 2012/21/ES noteikto.  MK noteikumu projekts neparedz izslēgt no dalības atklātā projektu iesniegumu atlasē citus komersantus, kas nav sabiedriskā pakalpojuma sniedzēji. Projektus kompostēšanas laukumu izveidei tāpat kā līdz šim varēs pieteikt arī pašvaldības un to iestādes. Attiecībā uz projektu iesniedzējiem, kas nav sabiedriskā pakalpojuma sniedzēji, saglabājas spēkā esošais normatīvais regulējums, kur jāņem vērā visi valsts atbalsta nosacījumi.  Papildus precizēti punkti par 5.2.1.2.pasākumā pieejamo finansējumu, kur izmaiņas veiktas gan attiecībā uz katrā atlases kārtā pieejamo finansējumu līdz 2018.gada 31.decembrim, gan finansējumu kopumā. Izmaiņas attiecībā uz pieejamo finansējumu līdz 2018.gada 31.decembrim ir redakcionālas un veiktas, lai novērstu interpretācijas iespējas. Savukārt kopējā finansējuma izmaiņas radušās līdz ar trešajā atlases kārtā diferencēto Kohēzijas fonda atbalsta likmi, kas nemaina nosacījumus komersantiem, kas nav sabiedriskā pakalpojuma sniedzēji, nodrošināt līdzfinansējumu vismaz 65% apmērā.  Tāpat atbilstoši Energoefektivitātes likumā 15.panta ceturtajai daļai MK noteikumu projekts nosaka papildu pienākumu finansējuma saņēmējam turpmākos trīs gadus pēc projekta īstenošanas ik gadu sniegt informāciju par objekta enerģijas patēriņu pirms un pēc projekta īstenošanas. Šī prasība ir attiecināma uz objektiem, kas patērē enerģiju, piemēram, pārstrādes iekārtām vai transportlīdzekļiem (tai skaitā traktortehniku). Līdzvērtīgs pienākums noteikts arī attiecībā uz horizontālā principa “Ilgtspējīga attīstība” rādītāju par zaļajām darba vietām. Abi rādītāji uzskaitāmi arī projektu iesniegumu atlases pirmajā un otrajā kārtā, un šāda prasība iekļaujama līgumos vai vienošanās ar projektu iesniedzējiem. Rādītāju uzskaite uzliek pienākumu šādus datus uzkrāt, bet nerada finansiāla rakstura sekas (korekcija, neatbilstoši veikti izdevumi).  Ierosinātie grozījumi uz jau uzsāktajām 5.2.1.2.pasākuma projektu iesniegumu atlasēm neatstāj būtisku ietekmi, jo MK noteikumu projektā ietvertas normas, kas projektu iesniedzējiem būtu tāpat saistošas, noslēdzot līgumu par projekta īstenošanu, piemēram, prasība uzkrāt datus par enerģijas patēriņu. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts ietekmē tiešās pārvaldes iestādes, kas iesaistītas ES fondu vadībā (vadošā iestāde, atbildīgā iestāde, sadarbības iestāde u.c.), kā arī projektu iesniedzējus – sadzīves atkritumu apglabāšanas sabiedriskā pakalpojuma sniedzējus, kas plāno projektu iesniegšanu trešajā atlases kārtā projektu iesniegumu. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekta ietvaros finansējuma saņēmējs sagatavo un iesniedz projekta iesniegumu, kā arī savā tīmekļvietnē ievieto un aktualizē informāciju par projektu, savukārt sadarbības iestāde izvērtē projekta iesniegumu, tā grozījumus, kā arī veic projekta ieviešanas uzraudzību un pēcuzraudzību. Gan projekta iesniedzējiem, gan sadarbības iestādei ir izveidojusies prakse projektu sagatavošanā, vērtēšanā, vadībā un uzraudzībā, tamdēļ netiek plānots, ka MK noteikumu projekts radītu ietekmi uz institūciju administratīvo slogu, kas būtiski atšķirtos no līdzšinējās projektu īstenošanas prakses. |
| 3. | Administratīvo izmaksu monetārs novērtējums | MK noteikumu projekts neietekmēs spēkā esošo tiesību normu sistēmu. Vērtējot pasākuma īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne finansējuma saņēmējiem, ne ES fondu vadībā iesaistītajām institūcijām, salīdzinot ar procedūrām, kuras kā obligātas jāveic projektu iesniedzējiem un ES fondu vadībā iesaistītajām institūcijām. |
| 4. | Cita informācija | Nav. |

*Anotācijas III., IV. sadaļa – projekts šo jomu neskar.*

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | EK 2011.gada 20.decembra lēmums Nr. 2012/21/ES |
| 2. | Citas starptautiskās saistības | MK noteikumu projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula. Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | EK 2011.gada 20.decembra lēmums Nr. 2012/21/ES | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| EK 2011.gada 20.decembra lēmums Nr. 2012/21/ES  2.panta 2.punkts | MK noteikumu projekta 8.punkts (15.1 3.apakšpunkts) | Vienība tiek ieviesta pilnībā | Minimālais līguma darbības termiņš noteikts saskaņā ar principiem ES fondu vadībā, kas paredz projekta pēcuzraudzību periodu piecu gadu garumā pēc projekta noslēguma maksājuma veikšanas.  Skaidrojam, ka minimālās prasības izvirzītas arī, ņemot vērā sniegtā pakalpojuma būtību un ilgtermiņa raksturu, kur īsāks (mazāks par pieciem gadiem) līguma darbības termiņš nespētu nodrošināt tik liela atkritumu apsaimniekošanas sistēmas elementa (t.i. – atkritumu poligona) darbību. Arī atskaitoties EK par vispārējas tautsaimnieciskas nozīmes pakalpojumiem Latvijā, norādīts, ka sabiedrisko pakalpojumu līguma darbības termiņš ir paredzēts robežās no 5 līdz 10 gadiem. Kā secināms no atskaitē EK iekļautā jautājuma, lūdzot norādīt to pilnvarojumu īpatsvaru, kuru ilgums pārsniedz 10 gadus, tad būtiskāk par minimālo termiņu ir tieši maksimālais līguma darbības laiks, kas īpaši uzraugāms. |
| EK 2011.gada 20.decembra lēmums Nr. 2012/21/ES 4.pants | MK noteikumu projekta 8.punkts (15.11., 15.12., 15.14., 15.15., 15.16 un 15.17 apakšpunkts) | Vienība tiek ieviesta pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | MK noteikumu projekts šo jomu neskar. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | MK noteikumu projekts šo jomu neskar. | |
| Cita informācija | | Nav. | |

|  |  |  |
| --- | --- | --- |
| **2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem**  **Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | MK noteikumu projekts šo jomu neskar. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Noteikumu projekts šo jomu neskar. | MK noteikumu projekts šo jomu neskar. | MK noteikumu projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | MK noteikumu projekts šo jomu neskar. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes tiks nodrošinātas noteikumu projekta izstrādes un starpinstitūciju saskaņošanas procesa laikā, t.sk., MK noteikumu projektu divas nedēļas pirms tā izsludināšanas Valsts sekretāru sanāksmē publicējot VARAM tīmekļvietnē. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM kā atbildīgā iestāde, Centrālā finanšu un līgumu aģentūra kā sadarbības iestāde. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

vides aizsardzības un reģionālās attīstības ministrs K.Gerhards

Vīza:

vides aizsardzības un reģionālās attīstības ministrijas R.Muciņš

valsts sekretārs

19.06.2017. 9:05

2612

A.Auziņa

Investīciju politikas departamenta

Vides investīciju nodaļas vecākā eksperte

tālr. 66016701, e-pasts: [austra.auzina@varam.gov.lv](mailto:austra.auzina@varam.gov.lv)

1. Darbības programma “Izaugsme un nodarbinātība” (ar MK 29.03.2017 rīkojuma Nr.160 grozījumiem), 402.rindkopa [↑](#footnote-ref-3)
2. Atskaite par vispārējas tautsaimnieciskas nozīmes pakalpojumiem Latvijā 2012. – 2014.gadā, pieejama šeit: <http://ec.europa.eu/competition/state_aid/public_services/2012_2014/latvia_lv.pdf> [↑](#footnote-ref-4)
3. Eiropas Savienības fondu 2014.-2020.gada finanšu plānošanas perioda potenciāli atbalstāmo vides aizsardzības aktivitāšu ekonomisko ieguvumu novērtējums, 119.lpp, pieejams šeit: <http://www.varam.gov.lv/in_site/tools/download.php?file=files/text/Publikacijas/petijumi/vide//Lig_Nr_237005TP_KF_2014_2020_Nosleguma_zin_V3_2_02122015_apvienotais.pdf> [↑](#footnote-ref-5)